b'\n_START_ARTICLE_\n\xc5\xa0t\xc5\xa1-323\n_START_SECTION_\nRakentaminen\n_START_PARAGRAPH_\nK\xc3\xb6li laskettiin  31. joulukuuta 1934. Alus laskettiin vesille 10. huhtikuuta 1935 ja otettiin palvelukseen 3. marraskuuta 1936.\n_START_SECTION_\nPalvelusk\xc3\xa4ytt\xc3\xb6\n_START_PARAGRAPH_\nTalvisodassa \xc5\xa0t\xc5\xa1-323 upotti 10. joulukuuta 1939 Ut\xc3\xb6n ja Hiidenmaan v\xc3\xa4lill\xc3\xa4 tykkitulella virolaisen Kassarin (379 tn)._NEWLINE_Aluksen miehist\xc3\xb6 havaitsi 13. lokakuuta 1941 Ristnan lahdella Saksan laivaston kevyen risteilij\xc3\xa4n K\xc3\xb6lnin, jota suojasivat torpedoveneet T2, T5, T7 ja T8. Alus pyrki hy\xc3\xb6kk\xc3\xa4ysasemiin, mutta se poistui alueelta tultuaan havaituksi. Kaksi p\xc3\xa4iv\xc3\xa4\xc3\xa4 my\xc3\xb6hemmin alus hy\xc3\xb6kk\xc3\xa4si kahteen otteeseen tunnistamaansa kauppalaivaa vastaan Ruotsin aluevesill\xc3\xa4. Se hy\xc3\xb6kk\xc3\xa4si 17. lokakuuta Nyn\xc3\xa4shamnin l\xc3\xa4hist\xc3\xb6ll\xc3\xa4 kahdesti saksalaista kauppalaivaa Paula Faulbaumia vastaan. Kauppalaiva kuitenkin ajautui karille, vaikka torpedot eiv\xc3\xa4t osuneetkaan._NEWLINE_Alus laukaisi 3. marraskuuta S\xc3\xb6dra Finn\xc3\xb6n it\xc3\xa4puolella torpedon kohden saksalaista kauppalaivaa Porto Allegrea ilman tulosta. Sukellusvene vaurioitui 28. marraskuuta ilmahy\xc3\xb6kk\xc3\xa4yksess\xc3\xa4 Leningradissa._NEWLINE_Alus vaurioitui 18. elokuuta 1942 ajettuaan miinaan partiomatkallaan Kronstadtista, mink\xc3\xa4 vuoksi se joutui palaamaan satamaan. Alus upposi 1. toukokuuta 1943 osuttuaan j\xc3\xa4lleen miinaan. Aluksen hylky nostettiin 1944, mink\xc3\xa4 j\xc3\xa4lkeen se romutettiin.'